Nigerning Mali chegarasi yaqinida joylashgan ikki qishlog‘iga jangarilar hujum qilishi oqibatida kamida 70 kishi halok bo‘ldi. Reuters axborot agentligining xabar berishicha, oxirgi vaqtda jangarilar tinch aholiga ularni qo‘llab-quvvatlamasa, yo‘q qilish bilan tahdid qilib kelgan. E’tiborlisi, hujum sodir etilgan kuni mamlakatda o‘tgan prezident saylovlarining 1-bosqichi dastlabki natijalari e’lon qilingandi. Saylovlarda hukmron partiyadan Muhammad Bazum yetakchilik qilmoqda. Saylovlarning 2-bosqichi fevralda o‘tishi belgilangan. Bu saylovlar Niger tarixida hokimiyat demokratik saylangan bir prezidentdan ikkinchisiga o‘tadigan birinchi saylovlar bo‘lishi mumkin.